Tasavallan presidentti Sauli Niinistö puhui Ylen Ykkösaamussa huolestaan vihapuheen ja rasismin kasvusta.

Saksassa Hanaun joukkosurma nosti esiin huolen äärioikeiston väkivallan uhan kasvusta. Tasavallan presidentti Sauli Niinistö varoitti Ylen Ykkösaamussa siitä, mihin monissa maissa koventuneet puheet voivat johtaa.

– Meillä on historiassa paljon esimerkkejä siitä, miten tällainen vastakkainasettelu tulee voimakkaammaksi, kääntyy vihan puolelle ja pahimmassa tapauksessa väkivaltaan. Ei meidän tarvitse Suomessakaan mennä ajassa taaksepäin kuin vähän runsaat sata vuotta, jolloin siinä kävi aika monelle niin, että he olivat mukana jossain sellaisessa, jossa eivät olisi voineet pari vuotta aikaisemmin voineet kuvitellakaan olevansa – siis väkivallassa, tappamisessa, Niinistö sanoi Ylellä.

Presidentti viittasi Suomessa vuonna 1918 syttyneeseen veriseen sisällissotaan.

– Samanlaisia esimerkkejä nähtiin paljon rajummassa muodossa natsi-Saksan aikana tai antisemitismissä tai rasismissa tänä päivänä. Kun vihan kierre on alkanut, sen katkaiseminen on vaikeaa, Niinistö sanoi.

Presidentti Sauli Niinistö otti jo valtiopäivän avajaisissa kantaa lisääntyneeseen vihapuheeseen ja rasismiin. Niinistö kertoi avajaisissa pitämässään puheessaan olevansa huolissaan antisemitismin noususta nykypäivänä.

– Olemme sitten jonkin enemmistön tai jonkin vähemmistön edustajia. Jos aiheettomat nimittelyt arkipäiväistyvät, niiden vaikutus laimenee. Torjunnan kohteena oleva ilmiökin saattaa arkipäiväistyä, tuntua tavanomaiselta, Niinistö virkkoi puheessaan.

Ylen Ykkösaamussa Niinistö totesi, että keskustelu on alkanut maahanmuutosta. Presidentin mielestä keskustelussa tulisi ymmärtää se lähtökohta, että hädässä olevia autetaan ja työperäistä maahanmuuttoa tarvitaan. Silti tulisi ymmärtää, että maahanmuutto herättää joidenkin mielissä levottomuutta ja pelkoa, presidentti sanoi.

– Keskustelemalla avoimesti auki sekä tarpeet että pelot on paljon parempi kuin osoittaa sormella naapuria, että olet väärässä ja sitten muutama nimike perään, Niinistö huomautti.

– Kiistaakin voidaan käydä, totta kai, mutta sitten jos se etenee siihen, että irtaudutaan asiasta ikään kuin kohdistamaan aggressiota toiseen ihmiseen henkilönä, silloin ollaan väärillä teillä.